CELEX: 52015PC0488
Language: el
Date: 2015-09-30
Title: Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ σχετικά με τη θέση που πρέπει να υιοθετηθεί, εξ ονόματος της Ευρωπαϊκής Ένωσης, στην εξηκοστή έκτη σύνοδο της Εκτελεστικής Επιτροπής του προγράμματος της Ύπατης Αρμοστείας των Ηνωμένων Εθνών για τους πρόσφυγες

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 30.9.2015
            COM(2015) 488 final
            2015/0237(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            σχετικά με τη θέση που πρέπει να υιοθετηθεί, εξ ονόματος της Ευρωπαϊκής Ένωσης, στην εξηκοστή έκτη σύνοδο της Εκτελεστικής Επιτροπής του προγράμματος της Ύπατης Αρμοστείας των Ηνωμένων Εθνών για τους πρόσφυγες 
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.ΤΟ ΠΛΑΙΣΙΟ ΤΗΣ ΠΡΟΤΑΣΗΣ 
            
            
               
                  Ο επικεφαλής της αντιπροσωπείας της Ευρωπαϊκής Ένωσης στα Ηνωμένα Έθνη στη Γενεύη, με επιστολή που απηύθυνε στις 7 Σεπτεμβρίου 2015 στον πρόεδρο της Εκτελεστικής Επιτροπής της Ύπατης Αρμοστείας των Ηνωμένων Εθνών για τους Πρόσφυγες (UNHCR) ζήτησε να εξεταστούν οι τρόποι και τα μέσα ενημέρωσης των σχετικών λεπτομερειών της συμμετοχής της Ευρωπαϊκής Ένωσης στα διοικητικά όργανα της UNHCR ώστε να μπορεί η Ευρωπαϊκή Ένωση να προβλέψει την ενδεχόμενη συμμετοχή της σε άτυπες προκαταρκτικές διαβουλεύσεις. Για την ικανοποίηση του αιτήματος, αναμένεται ότι η Εκτελεστική Επιτροπή της UNHCR θα κληθεί να εγκρίνει τις τροποποιήσεις στον εσωτερικό της κανονισμό κατά την εξηκοστή έκτη σύνοδό της, από τις 5 έως τις 9 Οκτωβρίου 2015. Το άρθρο 46 του εσωτερικού κανονισμού της Εκτελεστικής Επιτροπής της UNHCR προβλέπει ότι οποιοσδήποτε από τους εν λόγω κανόνες μπορεί να τροποποιηθεί από την Εκτελεστική Επιτροπή. Το άρθρο 26 του εσωτερικού κανονισμού της Εκτελεστικής Επιτροπής της UNHCR προβλέπει ότι οι αποφάσεις της Εκτελεστικής Επιτροπής της UNHCR λαμβάνονται από την πλειοψηφία των μελών που είναι παρόντα και έχουν δικαίωμα ψήφου. Όλα τα κράτη μέλη της Ευρωπαϊκής Ένωσης, με την εξαίρεση της Λιθουανίας και της Μάλτας, είναι μέλη της Εκτελεστικής Επιτροπής της UNHCR. Με απόφαση της Εκτελεστικής Επιτροπής της UNHCR, η οποία ανανεώθηκε προσφάτως κατά την εξηκοστή τέταρτη σύνοδό της, από τις 29 Σεπτεμβρίου έως τις 3 Οκτωβρίου 2014 (A/AC.96/1143), η Ευρωπαϊκή Ένωση περιλαμβάνεται στους διακυβερνητικούς οργανισμούς που καλούνται από τον Ύπατο Αρμοστή να αποστείλουν παρατηρητή στις δημόσιες συνεδριάσεις της (άρθρο 38) και, ως εκ τούτου, δεν συμμετέχουν στην έκδοση των αποφάσεων της Εκτελεστικής Επιτροπής της UNHCR.
               
            
            
               2.ΑΠΟΤΕΛΕΣΜΑΤΑ ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ
            
            
               
                  Οι τροποποιήσεις του εσωτερικού κανονισμού της Εκτελεστικής Επιτροπής της UNHCR που επισυνάπτονται στην παρούσα πρόταση προτάθηκαν από τον πρόεδρο της Εκτελεστικής Επιτροπής της UNHCR, κατόπιν αιτήματος του προεδρείου της Εκτελεστικής Επιτροπής της UNHCR, με επιστολή της 11ης Σεπτεμβρίου 2015, προς τα μέλη της Εκτελεστικής Επιτροπής της UNHCR προκειμένου να ικανοποιήσουν το αίτημα, που υπέβαλε ο επικεφαλής της αντιπροσωπείας της Ευρωπαϊκής Ένωσης στα Ηνωμένα Έθνη στη Γενεύη στον πρόεδρο της Εκτελεστικής Επιτροπής της UNHCR με επιστολή της 7ης Σεπτεμβρίου 2015.
               
               
                  Κατά τη διάρκεια του Απριλίου 2013, η Επιτροπή ενημέρωσε το Συμβούλιο σχετικά με τη στρατηγική της για την προοδευτική βελτίωση του καθεστώτος της Ευρωπαϊκής Ένωσης σε διεθνείς οργανισμούς και άλλα φόρα, σύμφωνα με τους στόχους της Συνθήκης της Λισαβόνας. Στις 9 Απριλίου και στις 10 Σεπτεμβρίου 2014, η Επιτροπή ενημέρωσε την ΕΜΑ για την πρόθεσή της να συνεχίσει τις προσπάθειες ώστε να εξασφαλίσει για την Ευρωπαϊκή Ένωση πρόσθετα δικαιώματα συμμετοχής στα επίσημα και ανεπίσημα όργανα της UNHCR. Στις 25/26 Σεπτεμβρίου 2014, το Συμβούλιο ενέκρινε θέση σχετικά με τις ρυθμίσεις για πρόσθετα δικαιώματα συμμετοχής της Ευρωπαϊκής Ένωσης στα επίσημα και ανεπίσημα όργανα της UNHCR στην οποία αναφέρεται ότι «Για πολλά χρόνια, η Ευρωπαϊκή Ένωση έχει διαδραματίσει πρωταγωνιστικό ρόλο στην UNHCR ως μείζων δωρητής στον τομέα της ανθρωπιστικής βοήθειας και της ενίσχυσης της ανάπτυξης, μέσω δραστηριοτήτων για τη διεθνή προστασία στις οποίες συμπεριλαμβάνονται η επανεγκατάσταση και η υποστήριξη εύρωστων συστημάτων ασύλου μέσω της θέσπισης του Κοινού Ευρωπαϊκού Συστήματος Ασύλου. Ο ρόλος της επαυξάνεται σταθερά τα τελευταία χρόνια. Για τους ανωτέρω λόγους πρέπει να βελτιωθεί το τρέχον καθεστώς της Ευρωπαϊκής Ένωσης έναντι της UNHCR. Κατά την άποψη του Συμβουλίου, πρέπει να αναζητηθούν νέες ρυθμίσεις για τη χορήγηση πρόσθετων δικαιωμάτων συμμετοχής της ΕΕ, ιδίως του δικαιώματος σε ιδιαίτερες συνεδριάσεις με θέμα καίρια ζητήματα πολιτικής και διακυβέρνησης.» και ότι « το Συμβούλιο καλεί την Επιτροπή, σε στενό συντονισμό με την Ύπατη Εκπρόσωπο, να προσεγγίσει την UNHCR ενόψει της συνεδρίασης της Εκτελεστικής Επιτροπής της τον Οκτώβριο.»
                     1
                   
               
               
                  Στις 2 και στις 16 Σεπτεμβρίου 2015, η Επιτροπή ενημέρωσε την ΕΜΑ για τα αποτελέσματα των εν λόγω επαφών. Η Επιτροπή εκτιμά ότι στην προκειμένη περίπτωση δεν απαιτείται απόφαση δυνάμει του άρθρου 218 παράγραφος 9 της ΣΛΕΕ. Ωστόσο, λαμβάνοντας υπόψη τις συζητήσεις στην ΕΜΑ στις 16 Σεπτεμβρίου 2015 και στις 24 Σεπτεμβρίου 2015, η Επιτροπή υποβάλλει κατ’ εξαίρεση την παρούσα πρόταση, υπό την προϋπόθεση ότι το Συμβούλιο θα εγκρίνει την πρόταση σε εύθετο χρόνο για την εξηκοστή έκτη σύνοδο της Εκτελεστικής Επιτροπής της UNHCR στις 5 έως 9 Οκτωβρίου 2015.
               
               
                  Η παρούσα πρόταση αφορά αποκλειστικά το ζήτημα της τροποποίησης του εσωτερικού κανονισμού της Εκτελεστικής Επιτροπής, και δεν θίγει τις ευθύνες και τις αρμοδιότητες της Επιτροπής και της Ύπατης Εκπροσώπου σύμφωνα με το άρθρο 220 της ΣΛΕΕ.
               
            
            
               3.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               
                  Η παρούσα πρόταση δεν έχει καμία επίπτωση στον προϋπολογισμό της ΕΕ.
               
            
            
               2015/0237 (NLE)
            
            
               Πρόταση
            
            
               ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               σχετικά με τη θέση που πρέπει να υιοθετηθεί, εξ ονόματος της Ευρωπαϊκής Ένωσης, στην εξηκοστή έκτη σύνοδο της Εκτελεστικής Επιτροπής του προγράμματος της Ύπατης Αρμοστείας των Ηνωμένων Εθνών για τους πρόσφυγες 
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 78 παράγραφος 2 σε συνδυασμό με το άρθρο 218 παράγραφος 9,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               (1)Η Ένωση αποτελεί βασικό παράγοντα στους τομείς που καλύπτει η εντολή της Ύπατης Αρμοστείας των Ηνωμένων Εθνών για τους πρόσφυγες («UNHCR»), τόσο μέσω των δραστηριοτήτων της στον τομέα της διεθνούς προστασίας, συμπεριλαμβανομένων της πολιτικής της Ένωσης για την επανεγκατάσταση και της δημιουργίας του κοινού ευρωπαϊκού συστήματος ασύλου, όσο και ως μείζων δωρητής στον τομέα της ανθρωπιστικής βοήθειας και της ενίσχυσης της ανάπτυξης. Ωστόσο, οι ισχύουσες ρυθμίσεις συμμετοχής στην Εκτελεστική Επιτροπή της UNHCR δεν αντανακλούν τον σημαντικό αυτό ρόλο.
            
         
         
            
               (2)Ο επικεφαλής της αντιπροσωπείας της Ευρωπαϊκής Ένωσης στα Ηνωμένα Έθνη στη Γενεύη, με επιστολή που απηύθυνε στις 7 Σεπτεμβρίου 2015 στον πρόεδρο της Εκτελεστικής Επιτροπής της Ύπατης Αρμοστείας των Ηνωμένων Εθνών για τους Πρόσφυγες (UNHCR) ζήτησε να εξεταστούν οι τρόποι και τα μέσα ενημέρωσης των σχετικών λεπτομερειών της συμμετοχής της Ευρωπαϊκής Ένωσης στα διοικητικά όργανα της UNHCR ώστε να μπορεί η Ένωση να προβλέψει την ενδεχόμενη συμμετοχή της σε άτυπες προκαταρκτικές διαβουλεύσεις.
            
            
               (3)Με επιστολή της 11ης Σεπτεμβρίου 2015 προς τα μέλη της Εκτελεστικής Επιτροπής της UNHCR, ο πρόεδρος της Εκτελεστικής Επιτροπής της UNHCR, κατόπιν αιτήματος του Προεδρείου της Εκτελεστικής Επιτροπής της UNHCR, πρότεινε να τροποποιηθεί ο εσωτερικός κανονισμός της Εκτελεστικής Επιτροπής της UNHCR ώστε να ικανοποιηθεί το εν λόγω αίτημα. 
            
            
               (4)Το άρθρο 46 του εσωτερικού κανονισμού της Εκτελεστικής Επιτροπής της UNHCR προβλέπει ότι οποιοσδήποτε από τους εν λόγω κανόνες μπορεί να τροποποιηθεί από την Εκτελεστική Επιτροπή.
            
            
               (5)Αναμένεται ότι η Εκτελεστική Επιτροπή της UNHCR θα κληθεί να εγκρίνει τις προτεινόμενες τροποποιήσεις κατά την εξηκοστή έκτη σύνοδό της, από τις 5 έως τις 9 Οκτωβρίου 2015.
            
            
               (6)Όλα τα κράτη μέλη, με την εξαίρεση της Λιθουανίας και της Μάλτας, είναι μέλη της Εκτελεστικής Επιτροπής της UNHCR.
            
            
               (7)Ως εκ τούτου, είναι σκόπιμο να καθοριστεί η θέση της Ένωσης όσον αφορά την έγκριση των τροποποιήσεων αυτών στον εσωτερικό κανονισμό της Εκτελεστικής Επιτροπής της UNHCR, 
            
            
               (8)Η παρούσα απόφαση δεν θίγει τις αρμοδιότητες της Επιτροπής δυνάμει του άρθρου 220 της ΣΛΕΕ.
            
            
               (9)Δεδομένου ότι η Εκτελεστική Επιτροπή της UNHCR θα συνεδριάσει αμέσως μετά την έκδοση της παρούσας απόφασης, η τελευταία θα πρέπει να αρχίσει να ισχύει από την ημερομηνία της έκδοσής της. 
            
            
               (10)[Σύμφωνα με το άρθρο 3 του Πρωτοκόλλου αριθ. 21 για τη θέση του Ηνωμένου Βασιλείου και της Ιρλανδίας όσον αφορά τον χώρο ελευθερίας, ασφάλειας και δικαιοσύνης, το οποίο προσαρτάται στη Συνθήκη για την Ευρωπαϊκή Ένωση και στη Συνθήκη για τη λειτουργία της Ευρωπαϊκής Ένωσης, τα εν λόγω κράτη μέλη έχουν γνωστοποιήσει την επιθυμία τους να συμμετάσχουν στην έκδοση και εφαρμογή της παρούσας απόφασης.] 
            
            
               Ή 
            
            
               [Σύμφωνα με τα άρθρα 1 και 2 του Πρωτοκόλλου αριθ. 21 για τη θέση του Ηνωμένου Βασιλείου και της Ιρλανδίας όσον αφορά τον χώρο ελευθερίας, ασφάλειας και δικαιοσύνης, το οποίο προσαρτάται στη Συνθήκη για την Ευρωπαϊκή Ένωση και στη Συνθήκη για τη λειτουργία της Ευρωπαϊκής Ένωσης, και με την επιφύλαξη του άρθρου 4 του εν λόγω Πρωτοκόλλου, τα εν λόγω κράτη μέλη δεν συμμετέχουν στην έκδοση της παρούσας απόφασης και δεν δεσμεύονται από αυτήν, ούτε υπόκεινται στην εφαρμογή της.] 
            
            
               Ή 
            
            
               [Σύμφωνα με τα άρθρα 1 και 2 του πρωτοκόλλου 21 για τη θέση του Ηνωμένου Βασιλείου και της Ιρλανδίας όσον αφορά τον χώρο ελευθερίας, ασφάλειας και δικαιοσύνης, το οποίο προσαρτάται στη Συνθήκη για την Ευρωπαϊκή Ένωση και στη Συνθήκη για τη λειτουργία της Ευρωπαϊκής Ένωσης, και με την επιφύλαξη του άρθρου 4 του εν λόγω πρωτοκόλλου, το Ηνωμένο Βασίλειο δεν συμμετέχει στην έκδοση της παρούσας απόφασης και δεν δεσμεύεται από αυτήν ούτε υπόκειται στην εφαρμογή της. 
            
            
               Σύμφωνα με το άρθρο 3 του πρωτοκόλλου αριθ. 21 για τη θέση του Ηνωμένου Βασιλείου και της Ιρλανδίας όσον αφορά τον χώρο ελευθερίας, ασφάλειας και δικαιοσύνης, το οποίο προσαρτάται στη Συνθήκη για την Ευρωπαϊκή Ένωση και στη Συνθήκη για τη λειτουργία της Ευρωπαϊκής Ένωσης, η Ιρλανδία γνωστοποίησε(, με επιστολή της ...,) την επιθυμία της να συμμετάσχει στην έκδοση και εφαρμογή της παρούσας απόφασης.] 
            
            
               Ή 
            
            
               [Σύμφωνα με το άρθρο 3 του πρωτοκόλλου αριθ. 21 για τη θέση του Ηνωμένου Βασιλείου και της Ιρλανδίας όσον αφορά τον χώρο ελευθερίας, ασφάλειας και δικαιοσύνης, το οποίο προσαρτάται στη Συνθήκη για την Ευρωπαϊκή Ένωση και στη Συνθήκη για τη λειτουργία της Ευρωπαϊκής Ένωσης, το Ηνωμένο Βασίλειο γνωστοποίησε(, με επιστολή της ...,) την επιθυμία του να συμμετάσχει στην έκδοση και εφαρμογή της παρούσας απόφασης. 
            
            
               Δυνάμει των άρθρων 1 και 2 του πρωτοκόλλου αριθ. 21 για τη θέση του Ηνωμένου Βασιλείου και της Ιρλανδίας όσον αφορά τον χώρο ελευθερίας, ασφάλειας και δικαιοσύνης, το οποίο προσαρτάται στη συνθήκη για την Ευρωπαϊκή Ένωση και στη συνθήκη για τη λειτουργία της Ευρωπαϊκής Ένωσης, και με την επιφύλαξη του άρθρου 4 του ανωτέρω πρωτοκόλλου, η Ιρλανδία δεν συμμετέχει στην έκδοση της παρούσας απόφασης και δεν δεσμεύεται από αυτή ούτε υπόκειται στην εφαρμογή της.] 
            
            
               (11)Δυνάμει των άρθρων 1 και 2 του πρωτοκόλλου αριθ. 22 για τη θέση της Δανίας, το οποίο προσαρτάται στη Συνθήκη για την Ευρωπαϊκή Ένωση και στη Συνθήκη για τη λειτουργία της Ευρωπαϊκής Ένωσης, η Δανία δεν συμμετέχει στην έκδοση της παρούσας απόφασης και δεν δεσμεύεται από τη συμφωνία ούτε υπόκειται στην εφαρμογή της,
            
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: 
            
         
         
            
               Άρθρο 1
            
            
               Η θέση που θα ληφθεί εξ ονόματος της Ένωσης όσον αφορά την έγκριση των τροποποιήσεων στον εσωτερικό κανονισμό της Εκτελεστικής Επιτροπής του προγράμματος των Ηνωμένων Εθνών για τους πρόσφυγες, η οποία θα εκφρασθεί, ενεργώντας από κοινού προς το συμφέρον της Ευρωπαϊκής Ένωσης, από τα κράτη μέλη που είναι μέλη της Εκτελεστικής Επιτροπής της UNHCR, παρατίθεται στο παράρτημα της παρούσας απόφασης. 
            
            
               Στη συνημμένη τροποποίηση μπορούν να γίνουν αποδεκτές δευτερεύουσας σημασίας τροποποιήσεις χωρίς περαιτέρω απόφαση του Συμβουλίου.
            
            
               Άρθρο 2
            
            
               Η παρούσα απόφαση αρχίζει να ισχύει την ημερομηνία της έκδοσής της.
            
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  Θέση σχετικά με τις ρυθμίσεις για πρόσθετα δικαιώματα συμμετοχής της Ευρωπαϊκής Ένωσης στα επίσημα και ανεπίσημα όργανα της Ύπατης Αρμοστείας των Ηνωμένων Εθνών για τους Πρόσφυγες (UNHCR) της 24ης/25ης Σεπτεμβρίου 2014, παράγραφοι 1 και 2, 13046/1/14 REV 1.
               
            
      
    ---documentbreak--- 
      
         
               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 30.9.2015
            COM(2015) 488 final
            ΠΑΡΑΡΤΗΜΑ
            της
            πρότασης απόφασης του Συμβουλίου
            σχετικά με τη θέση που πρέπει να υιοθετηθεί, εξ ονόματος της Ευρωπαϊκής Ένωσης, στην εξηκοστή έκτη σύνοδο της Εκτελεστικής Επιτροπής του προγράμματος της Ύπατης Αρμοστείας των Ηνωμένων Εθνών για τους Πρόσφυγες 
            
               
         
         
            
               ΠΑΡΑΡΤΗΜΑ
            
            
               της
            
            
               πρότασης απόφασης του Συμβουλίου
            
            
               σχετικά με τη θέση που πρέπει να υιοθετηθεί, εξ ονόματος της Ευρωπαϊκής Ένωσης, στην εξηκοστή έκτη σύνοδο της Εκτελεστικής Επιτροπής του προγράμματος της Ύπατης Αρμοστείας των Ηνωμένων Εθνών για τους Πρόσφυγες 
            
            
               Τα κράτη μέλη που είναι μέλη της Εκτελεστικής Επιτροπής της UNHCR στηρίζουν την υιοθέτηση της ακόλουθης τροποποίησης του εσωτερικού κανονισμού της Εκτελεστικής Επιτροπής της UNHCR:
            
            
               «Το άρθρο 33 του εσωτερικού κανονισμού της Εκτελεστικής Επιτροπής του προγράμματος της Ύπατης Αρμοστείας των Ηνωμένων Εθνών για τους πρόσφυγες (A/AC.96/187/Rev.7) τροποποιείται ως εξής:
            
            
               «Οι συνεδριάσεις της επιτροπής είναι δημόσιες, εκτός αν η επιτροπή αποφασίσει διαφορετικά. Ο Πρόεδρος, μετά από διαβούλευση με την επιτροπή, δύναται να καλεί ειδικευμένους οργανισμούς, ταμεία και προγράμματα των Ηνωμένων Εθνών και διακυβερνητικές οργανώσεις προκειμένου να μετέχουν σε ιδιαίτερες συνεδριάσεις με βάση την εμπειρογνωσία και τη συμβολή τους στις εργασίες της επιτροπής.»»